Krakkar á leikskóla . Myndin tengist ekki fréttinni . mbl.is / Sverrir Betur fór en á horfðist þegar 5 ára drengur var að príla yfir grindverk við leikskóla á höfuðborgarsvæðinu á dögunum . Hinn ungi klifurkappi kom nefnilega ekki standandi niður heldur datt á gangstéttina en fallið var nokkuð . Lögreglumaður við almennt eftirlit sá til drengsins og kom strax til aðstoðar . Samkvæmt upplýsingum frá lögreglunni á höfuðborgarsvæðinu bar klifurkappinn sig vel og virtist ekki hafa orðið meint af , en honum var sennilega meira brugðið við að sjá fulltrúa réttvísinnar á staðnum , sem hafði sett aðvörunarljós í gang á lögreglubílnum , en slíkt vekur jafnan eftirtekt hjá yngstu kynslóðinni . Að sögn lögreglu voru tveir leikfélagar piltsins hinum megin grindverksins , þ.e. á leikskólalóðinni og í nokkru skjóli af trjágróðri sem þarna er , og fylgdust með atburðarásinni . „ Sjálfsagt hafa þeir ætlað að fylgja foringja sínum á vit ævintýranna en líklegt má telja að hér hafi verið um að ræða misheppnaðan flótta úr leikskólanum . " Lögregla segir að hætt sé við að drengirnir verði að bíða betri tíma til að skoða heiminn því farið var vel yfir málið á leikskólanum . „ Niðurstaðan verður væntanlega sú að þremenningunum verður hér eftir ekki hleypt út á undan öðrum börnum en svo var víst raunin í þessu tilviki . Þess má geta að ungi klifurkappinn hefur nokkurt orð á sér fyrir að príla en eftir þessa reynslu má búast við að hann hafi lært sína lexíu . "